# Miljøfotavtrykket for produkter

Varer og tjenester kan ha høy miljøbelastning på ulike tidspunkt i sitt livsløp. For å vite hva som er miljøbelastningene ved et produkt gjennomfører man en livsløpsanalyse som vurderer miljø- og ressursmessige forhold gjennom hele produktets livsløp.

Den mest vanlige måten å dokumentere miljødataene for et materiale eller produkt er ved en miljødeklarasjon, en EPD (Environmental Product Declaration). Kravene til hvordan en EPD skal lages er spesifisert i ISO-standarden 14025 Environmental Labels and Declarations Type III. I Norge har EPD-Norge etablert et system for verifisering, registrering og publisering av EPD samt vedlikehold av register for EPD-er: [EPD Norge (epd-norge.no)](https://www.epd-norge.no/mobel/category328.html). Her kan du finne EPD-er for ulike produkter ved å velge aktuell kategori i høyremenyen.

For å kunne utvikle en EPD, må det finnes produktkategoriregler (PCR) for det aktuelle produktet. Produktkategorireglene beskriver hvordan EPD-ene skal beregnes, verifiseres og presenteres. Du kan følge med på hvilke produktkategoriregler som finnes og er under utvikling i høyremenyen her: [Produktkategoriregler (PCR) - EPD Norge (epd-norge.no)](https://www.epd-norge.no/pcr/).

Det vil gi et innblikk i hvilke markeder det er mest aktuelt å etterspørre EPD-er. Foreløpig er det mest utbredt blant byggevarer og møbler.

Merk; Dette er et område i full utvikling, så selv om det ikke er så vanlig med EPD-er for produktet du skal kjøpe ennå, kan det fort komme. Det viktigste nå er at man begynner å etterspørre miljødata og miljødeklarasjoner, slik at man gir leverandører incentiver til å undersøke miljøprestasjonen ved sine produkter. Når man etter hvert har fått på plass tredjepartssertifisert data, vil man kunne stille krav til miljøprestasjon eller benytte miljøprestasjon som tildelingskriterium i konkurranser.

**Spørsmål til markedsdialog**

|  |  |
| --- | --- |
| **Spørsmål** | **Oppfølging/bakgrunn** |
| Kan dere levere EPD-er for produktene som avtalen omhandler?Hvis ja; spesifiser for hvilke.Hvis nei; Har dere andre systemer eller annen dokumentasjon for å fremvise klimafotavtrykk for produktene på denne avtalen? Hvis ja; hvilke? | Legg inn spørsmålet i markedsdialog for å finne ut av utbredelsen i det enkelte markedet.Hvis flere leverandører sier ja; benytt krav til EPD-er for de aktuelle produktene.Hvis nei; kontraktkrav kan benyttes. |

**Krav**

|  |
| --- |
| **Krav** |
| Viken fylkeskommune ønsker å få bedre kunnskap om klimafotavtrykket knyttet til innkjøp av varer og tjenester. For følgende produkter [sett inn aktuelle produkter ref. markedsundersøkelser] er det krav til at det skal leveres miljødeklarasjon (EPD) type lll jf. ISO 14025. |

|  |
| --- |
| **Kontraktsvilkår** |
| Viken fylkeskommune ønsker å få bedre kunnskap om klimafotavtrykket knyttet til innkjøp av varer og tjenester. Dersom man i løpet av kontraktsperioden får bedre oversikt over klimafotavtrykket til tjenesten eller produktene, eller det blir mer vanlig med EPD-er innen det aktuelle innkjøpsområdet, skal leverandøren jobbe sammen med Viken fylkeskommune for å fremskaffe klimadata knyttet til varer og tjenester som kjøpes inn. |